**ELŐTERJESZTÉS**

**Körmend Város Önkormányzata Képviselő-testülete 2019. május 29-i ülésére**

**Tárgy:** belső ellenőri jelentés megtárgyalása

Tisztelt Képviselő-testület!

A megbízási szerződés alapján megbízott belső ellenőr elvégezte a 2018. évi belső ellenőrzési feladatokat, és az alábbi megállapításokat tette:

**BELSŐ ELLENŐRZÉSI JELENTÉS**

**Körmend Város Önkormányzata által vagyonkezelésbe adott és vagyonkezelésbe vett ingatlanok hasznosítása a 2017. évi adatok alapján**

Körmend Város Önkormányzata megbízásából az alábbi terület ellenőrzését végeztem el:

*Az önkormányzat által vagyonkezelésbe vett, és vagyonkezelésbe adott ingatlanok hasznosításának vizsgálata gazdálkodási szempontok szerint a 2017. évi adatok alapján.*

*Konkrét vizsgálati feladatok:*

* A Nemzeti Köznevelésről szóló 2011.évi CXC. törvény alapján átadott köznevelési ingatlanok átadásának elszámolása, a nyilvántartási kötelezettség ellenőrzése
* Az átadott intézményekkel kapcsolatban kötött szerződések teljesítése
* Vagyonkezelésbe vett ingatlanokkal kapcsolatos szerződések vizsgálata
* Vagyonkezelésbe vett ingatlanok nyilvántartásának ellenőrzése

**Megállapítások**

1. **Vagyonkezelésbe adott eszközök**
2. Körmend Város Önkormányzata 2016.december 15-én ingyenes Vagyonkezelési és használati szerződést kötött a Szombathelyi Tankerületi Központtal.

A Nemzeti Köznevelési törvény 74.§ (4) alapján a Tankerületi Központot ingyenes vagyonkezelői jog illeti meg 2017.január 01-től.

A megkötött szerződés részletesen szabályozza az átadásra kerülő ingatlanok és ingatlanrészek körét, valamint kitér azokra az ingatlanrészekre, melyek nem kerülnek átadásra. Az átadott ingatlanok 2016.12.31-i nettó nyilvántartási értéke 313 millió Ft volt.

1. Az Önkormányzat elkészítette az átadásra kerülő eszközök 2016.12.31-i bruttó értékét, értékcsökkenését és nettó értékét tartalmazó kimutatását.
2. Az Államháztartási számvitelről szóló kormányrendelet előírásai szerint a vagyonkezelésbe adott eszközök 2016.december 31-i bruttó értékét és halmozott értékcsökkenési leírását a 412. Nemzeti vagyon változása főkönyvi számlával szemben kivezették

A hivatkozott Áhsz. 47 § (3) további előírása erre vonatkozóan:

Ha a tulajdonos, tulajdonosi joggyakorló szervezetet államháztartáson belüli szervezettel vagyonkezelői jogot létesít - ide nem értve az Nvt. 8. § (7) bekezdése szerinti megbízáson alapuló tulajdonosi joggyakorlást -, a vagyonkezelésbe adott tárgyi eszközök, részesedések bruttó értékét és elszámolt értékcsökkenését, értékvesztését a *vagyonkezelésbe adáskor köteles a könyveiből kivezetni, és azok bruttó értékét a 0. számlaosztály befektetett eszközei között nyilvántartani.*

*A 2017.évi könyvelési adatok ellenőrzése alapján megállapítottam, hogy a 0.számlaosztályba nem kerültek könyvelésre az átadott eszközök illetve a kivezetett eszközökkel kapcsolatos visszapótlási kötelezettség nem került előírásra.*

1. A szerződés szerint az átvevő évente, a követő év január 31-ig adatot szolgáltat az átvett eszközök bruttó értékében az előző évben bekövetkezett változásokról, a negyedévenként elszámolt értékcsökkenésről, az év végi bruttó értékről és halmozott értékcsökkenésről.

*Az Önkormányzat nem rendelkezik a Tankerület, mint vagyonkezelő 2017.évre vonatkozó adatszolgáltatásával.*

1. Külön szerződés rendelkezik az átadott köznevelési intézmények működtetési feladatellátásához kapcsolódó foglalkoztatottak átadásáról. E szerződés mellékleteként felsorolt humánpolitikai és humánerőforrás gazdálkodási kimutatások átadása megtörtént.
2. Szintén külön szerződés rendelkezik az átadott intézmények üzemeltetésével kapcsolatos költségviselésről, amely az Önkormányzat, a Tankerületi Központ és a Sodexo Magyarország Kft, mint a főzőkonyhákat üzemeltető vállalkozóközött jött létre. Ebben rögzítik az üzemeltetéssel kapcsolatos rezsiköltségek megosztásának és átszámlázásának módját.

*Az ellenőrzés során megállapítottam, hogy a költségek megosztása a szerződésnek megfelelően történik.*

1. **Vagyonkezelésbe vett eszközök**
2. A vagyonkezelésbe átvett ingatlanok a Magyar Nemzeti Vagyonkezelési Zrt-vel 2014. április 19-én kötött szerződés alapján kerültek az Önkormányzathoz. Ennek keretében a Batthyány-Strattmann kastély és annak ingatlanrészei kerültek az Önkormányzat vagyonkezelésébe, abból a célból, hogy abban az Önkormányzati törvény szerinti közfeladatokat lássanak el. A szerződés ellenérték nélküli átadásról rendelkezik.
3. A vagyonkezelésbe kapott ingatlanok átadáskori bruttó értékéről, halmozott értékcsökkenéséről és nettó értékéről az átadó nyilatkozatot állított ki, melynek alapján az Önkormányzat az ingatlanokat a MNV Zrt által közölt értékekkel nyilvántartásba vette, az értékcsökkenésre alkalmazott kulcsokat megfelelően megállapította. Az elkülönített analitikus nyilvántartás megfelelő.
4. A vagyonkezelési szerződés alapján az Önkormányzat által elvégzett, az eszközökre aktíválandó felújítási munkálatokat a MNV Zrt megtéríti a szerződés szerinti feltételek teljesítése esetén.A feltételeket rögzítő, a szerződésben hivatkozott 6.számú melléklet nem állt rendelkezésemre a vizsgálat során.

Ilyen jellegű ráaktíválás nem is történt a vizsgát időszakban. Egyéb pályázati forrás terhére 2017-ben a Kollégium, Kastély épület és a Vadászház felújítása történt összesen 124.632 eft értékben.

1. Az Önkormányzatot évente adatszolgáltatási kötelezettség terheli a vagyonkezelési szerződéssel összefüggésben. Ennek teljesítése a 2017.évre vonatkozóan megtörtént. Tartalmazza az átvett eszközök bruttó értékét, a tárgyévben elszámolt és a halmozott értékcsökkenését és a nettó értéket. 2018.02.15-i lekérdezési dátummal valamennyi eszköz egyedi nyilvántartó lapját átadták a NMV Zrt-nek.

**Összefoglalva megállapítható,**

Az Önkormányzat a vagyonkezelésbe adott és kapott ingatlanokhoz kapcsolódó elszámolások tekintetében alapvetően a vonatkozó jogszabályi előírásokat, és a kapcsolódó szerződéseket betartva jár el.

**Javaslat**

Az átadott eszközökkel kapcsolatos könyvelési hiányosságok rendezni kell annak érdekében, hogy főkönyvi kivonat az Éves költségvetési beszámolóval összhangban legyen.

A Szombathelyi Tankerületi Központot értesíteni kell az éves adatszolgálatás elmaradásáról, hivatkozva a szerződés megfelelő pontjára.

**BELSŐ ELLENŐRZÉSI JELENTÉS**

**Előzmények:**

Körmend város Önkormányzatától megbízást kaptunk az alábbi feladatok elvégzésére:

- Teljes körű ÁFA ellenőrzés a 2017. évi bevallások alapján Körmend Város Gondnoksága, a Körmendi Közös Önkormányzati Hivatal, a és BCM Óvoda és Bölcsőde intézményeknél különösen a továbbszámlázott kiadásokra és élelmezési feladatokra.

**Megállapítások:**

***Körmend Város Gondnoksága***

Körmend Város Gondoksága az áfa bevallási és befizetési kötelezettségét negyedéves gyakorisággal teljesíti.

Az adóbevallások a megfelelő analitikus kimutatásokkal egyezőek.

A 2017.évi kötelezettség a következők szerint alakult:



Körmend Város Gondnoksága tevékenységei között szerepel a város oktatási intézményeiben folyó étkeztetés lebonyolítása, melyhez a Sodexo Magyarország Kft, illetve 12.hónaptól HungestVital Kft biztosítja az ételt. A beszerzések „vásárolt élelmezés”-ként vannak elszámolva levonható és le nem vonható áfa soron, a térítéses és a térítésmentes tételek mennyisége alapján.A levont előzetes áfa minden negyedévben szinte kizárólag a Sodexo Magyarország Kft – HungestVital Kft által beszámlázott élelmezési költség. A fizetendő áfának kb. a 80%-a az étkezés kiszámlázása. A negatív különbség a kettő között abból adódik, hogya térítéses étkezéseken belül vannak a %-os kedvezmény alapján megállapított díjak, amikhez 100 %-ban levonható a beérkező számlában szereplő áfa.

A Sodexo Magyarország Kft-vel kötött vállalkozási szerződés tartalmazza az intézmények konyháiban történő melegítés, tálalás költségeiként felmerült energia és egyéb költségek átalány összegben történő átszámlázására vonatkozó rendelkezéseket. Ezek a tételek adóköteles értékesítésként szerepelnek a számlákon. Mivel ebben az esetben a szerződés igazolja, hogy az adóköteles értékesítéshez beérkező rezsi számlák tartoznak, az áfa tv. 123 § (3) alapján a beérkező energia, víz, csatorna számlákat arányosításba bevont tételekként célszerű kezelni, így az átalányként számlázott érték fizetendő áfa tartalmának egy része megtérülhet.

Adóköteles szolgáltatásnyújtásként számláz a Városgondnokság bérlakásokhoz kapcsolódó rezsi költségeket is. Ezekhez a beérkező számla oldalon nem kapcsolódik levonás. Havi szinten az arányosítással számított áfa összege nem befolyásolná jelentősen a visszaigénylés összegét.

Az áfa törvény ide vonatkozó előírásai:

**123. §**(1) Abban az esetben, ha az adóalany egyaránt teljesít a 120. és 121. § szerint adólevonásra jogosító termékértékesítést, szolgáltatásnyújtást (a továbbiakban: adólevonásra jogosító termékértékesítés, szolgáltatásnyújtás) és arra nem jogosító termékértékesítést, szolgáltatásnyújtást, az előzetesen felszámított adó kizárólag az adólevonásra jogosító termékértékesítésének, szolgáltatásnyújtásának betudható részében vonható le.

(2) Az előzetesen felszámított adó levonható és le nem vonható részének megállapításához az adóalany köteles olyan megfelelően részletezett nyilvántartást alkalmazni, amely az adólevonási jog keletkezésétől kezdődően alkalmas annak egyértelmű, megbízható és folyamatos követésére, hogy a termék, szolgáltatás használata, egyéb módon történő hasznosítása adólevonásra jogosító termékértékesítését, szolgáltatásnyújtását vagy arra nem jogosító termékértékesítését, szolgáltatásnyújtását szolgálja (tételes elkülönítés).

(3) *Abban az esetben, ha a termék, szolgáltatás természete, illetőleg a használat, egyéb módon történő hasznosítás jellege folytán az előzetesen felszámított adó megosztása a tételes elkülönítés szabályai szerint nem végezhető el, az adóalany a megosztást más, az (1) bekezdésben említett követelményt kielégítő szabályok szerint is elvégezheti. Ennek hiányában a tételes elkülönítés szabályai szerint meg nem osztható előzetesen felszámított adót az 5. számú mellékletben meghatározott számítási módszer alkalmazásával kell arányosan megosztani.*

***DrBatthyánynéCoreth Mária Óvoda és Bölcsöde***

Az intézmény a 2017.évi áfa kötelezettségének bevallását és befizetését negyedéves gyakorisággal teljesítette. Az adóbevallások a megfelelő analitikus kimutatásokkal egyezőek.

A 2017.évi kötelezettség a következők szerint alakult:



Adóköteles értékesítésként az étkezési díjak és átszámlázott rezsiköltségek, kitálalási költségek vannak kiszámlázva, adómentesként pedig a Tankerületi Központra átterhelt intézmény üzemeltetési költségek.

A Sodexo Magyarország Kft-től beérkező élelmezési költség számlák a térítéses és térítésmentes étkezések arányában meg vannak osztva levont és le nem vont áfára.

A fizetendő adót meghaladó levont áfa összege itt is abból adódik, hogy a %-os kedvezménnyel érintett, kiszámlázott térítés díjakhoz kapcsolódó előzetes áfa teljes egészében levonásba helyezhető.

Levonható áfaként szinte kizárólag a Sdexo Magyarország Kft számlái szerepelnek. A beérkező rezsi számlák áfáját nem arányosítják. Erre az esetre szintén alkalmazható lenne fent leírt, arányosításra vonatkozó törvényi előírás, de itt sem jelentene nagyságrendi bevétel növekedést amellett, hogy jelentősen megnövelné az adminisztrációra fordított időt.

***Körmend Közös Önkormányzati Hivatal***

Az intézmény havi gyakorisággal teljesített 2017. évi az áfa kötelezettségét. Összességében nem jelentős az éves adókapcsolat.

A bevallások analitikus kimutatásokkal megfelelően alátámasztottak.



A fizetendő áfa legjelentősebb tétele a Vas Megyei Kormányhivatal, Nemzeti Adó és Vámhivatal, Idősek Nonprofit Kft, BCM Óvoda és Bölcsőde illetve a Csákánydoroszló Polgármesteri Hivatal fele továbbszámlázott rezsiköltség.

A tovább számlázás nem a költség számla beérkezésével azonos hónapban történik, hanem jellemzően negyedévente, ezért változó a havi nettó áfa kötelezettség összege.

A levont áfa elszámolása az előírásoknak megfelelő.

2017.12.hónapra önellenőrzés készült, melyben kötelezettség növekedés mutatkozott.

A vizsgált anyag nem tartalmazta az ehhez tartozó Önellenőrzési jegyzőkönyv nevű dokumentumot, csak a helyesbítés alapjául szolgáló analitikát.

A jegyzőkönyvnek tartalmazni kell az eltérés feltárásnak napját, az eltérés okát, bizonylatszámokra hivatkozással, a módosított adókötelezettség levezetését, az önellenőrzési pótlék alapját és összegét.

**Javaslat**

Az önellenőrzések esetére olyan formanyomtatványt javaslok előkészíteni, amit bármelyik intézmény használhat.

Az elmaradt jegyzőkönyvet pótolni kell, mert ellenőrzés esetén szükség lehet rá.

A tovább számlázható rezsiköltségek növekedése esetén át kell gondolni az arányosítás alkalmazásának lehetőségét.

**Körmend, 2018. február 20.**

Horváth Anikó Horváth Anikó

Ügyvezető Kamarai tag könyvvizsgáló

B és B Audit Kft Szombathely,

Szombathely,Szt.Flórián krt.2. Fortuna u.17.

MKVK sz. 000715 MKVK.sz. 002263

**HATÁROZATI JAVASLAT**

Körmend Város Önkormányzata Képviselő-testülete a 2018. évi belső ellenőrzési feladatok teljesítéséről szóló beszámolót elfogadja, és felkéri a jegyzőt a belső ellenőrzési jelentésben foglaltak alapján a további szükséges intézkedések megtételére.

Körmend, 2019. 05. 24.

**Bebes István**

**polgármester**